Broj: 711-I-118-P-67-19/20-08-8

Zagreb, 8. studenoga 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na temelju vlastitih saznanja o mogućem sukobu interesa dužnosnika Blaženka Bobana, župana Splitsko-dalmatinske županije i Vinka Zulima, općinskog načelnika Općine Seget,** na 68. sjednici, održanoj 8. studenoga 2019.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Blaženka Bobana, župana Splitsko-dalmatinske županije i Vinka Zulima, općinskog načelnika Općine Seget, povodom dodjele koncesijskog odobrenja za obavljanje djelatnosti na pomorskom dobru obrtu Blue Coast iz Trogira, neće se pokrenuti, s obzirom da iz prikupljenih podataka i dokumentacije ne proizlazi da je postupanjem navedenih dužnosnika došlo do moguće povrede odredbi ZSSI-a.**

**Obrazloženje**

Povjerenstvo je 28. veljače 2019.g. pod brojem: 711-U-1009-P-67/19-01-1 zaprimilo anonimnu prijavu protiv dužnosnika Blaženka Bobana, župana Splitsko-dalmatinske županije i Vinka Zulima, općinskog načelnika Općine Seget povodom koje je otvoren predmet pod brojem P-67/19.

U prijavi se u bitnome navodi da obrt Blue Coast u vlasništvu ……… posjeduje koncesijsko odobrenje na plaži Apartmana Medena - Seget Donji. S obzirom da je vlasnica navedenog obrta u otvorenoj ljubavnoj vezi sa sinom dužnosnika Vinka Zulima, podnositelj prijave izražava sumnju da je navedeni dužnosnik zlouporabio svoj položaj općinskog načelnika Općine Seget kako bi preko župana Splitsko-dalmatinske županije Blaženka Bobana nezakonito ishodio koncesijsko odobrenje za navedeni obrt. Podnositelj prijave nadalje navodi da su tijekom ljeta 2018.g. u objektu za koji je dobiveno koncesijsko odobrenje, uz vlasnicu objekta, radile i kćeri dužnosnika Vinka Zulima, a i sam dužnosnik je viđen kako sjedi u objektu. Podnositelj prijave još navodi da je dužnosnik vršio pritisak na vlasnika sladoleda „Premis“ iz Makarske kako bi se taj sladoled prodavao isključivo u objektu obrta Blue Coast, a ne i u okolnim objektima.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Člankom 3. stavkom 1. podstavkom 42. ZSSI-a propisano je da su župani i njihovi zamjenici dužnosnici u smislu ZSSI-a, a podstavkom 43. istog članka propisano je da su općinski načelnici i njihovi zamjenici također dužnosnici u smislu istog Zakona.

Uvidom u Registar dužnosnika koji ustrojava i vodi Povjerenstvo utvrđeno je da Blaženko Boban od 17. lipnja 2017.g. obnaša dužnost župana Splitsko-dalmatinske županije, dok je Vinko Zulim obnašao dužnost općinskog načelnika Općine Seget u mandatu 2013.-2017. te istu dužnost obnaša i u mandatu 2017.-2021., počevši od 26. svibnja 2017.g. Slijedom navedenoga, Blaženko Boban i Vinko Zulim su povodom obnašanja navedenih dužnosti obvezni postupati sukladno odredbama ZSSI-a.

Povjerenstvo je u svrhu stjecanja vlastitih saznanja te donošenja odluke o tome postoje li okolnosti koje ukazuju na moguću povredu odredbi ZSSI-a prikupilo potrebne podatke i dokumentaciju od nadležnih tijela.

Općina Seget je na zahtjev Povjerenstva uz dopis KLASA: 311-01/19-01/1, URBROJ: 2184/03-4-19-1 od 3. travnja 2019.g. dostavila sljedeću dokumentaciju: Plan upravljanja pomorskim dobrom na području Općine Seget za 2018.g., Potvrdu o usklađenosti Plana upravljanja pomorskim dobrom na području Općine Seget za 2018.g. sa Planom upravljanja pomorskim dobrom na području Splitsko-dalmatinske županije za 2018.g., zahtjev obrta Blue Coast, vl. …………, Trogir za davanje koncesijskog odobrenja za ambulantnu prodaju s prilozima od 1. lipnja 2018.g., potvrdu o izvršenoj uplati naknade za dodjelu koncesijskog odobrenja na pomorskom dobru za ambulantnu prodaju, Koncesijsko odobrenje za ambulantnu prodaju za obrt Blue Coast KLASA: UP/I-342-01/18-01/1, URBROJ: 2184/03-4-18-1 od 7. lipnja 2018.g. sa skicom mikrolokacije.

Uvidom u Plan upravljanja pomorskim dobrom na području Općine Seget za 2018.g. KLASA: 022-06/18-01/12-4, URBROJ: 2184/03-3-18-1 od 25. svibnja 2018.g. utvrđeno je da se istim utvrđuje sadržaj redovnog upravljanja pomorskim dobrom, sredstva za upravljanje pomorskim dobrom, popis djelatnosti koje se mogu obavljati na pomorskom dobru na području Općine Seget, kao i mikrolokacije za obavljanje propisanih djelatnosti. Navedenim Planom nadalje je propisano da Vijeće za davanje koncesijskih odobrenja daje koncesijsko odobrenje za obavljanje djelatnosti na pomorskom dobru koje ne isključuje niti ograničuje opću upotrebu pomorskog dobra. Godišnji iznos naknade za davanje koncesijskog odobrenja korisnik je u obvezi platiti u cijelosti u korist općinskog proračuna Općine Seget u roku od 15 dana od pravomoćnosti rješenja o izdavanju koncesijskog odobrenja. Koncesijsko odobrenje za obavljanje djelatnosti na pomorskom dobru Općine Seget daje Vijeće za dodjelu koncesijskih odobrenja na temelju zahtjeva. Podnositelj zahtjeva može biti svaka pravna ili fizička osoba, vlasnik obrta registriranog za obavljanje djelatnosti za koju se traži odobrenje. Koncesijsko odobrenja daje se na rok od jedne godine kalendarske godine. Iznimno, koncesijsko odobrenje može se dati na vremenski rok dulji od jedne godine, a najviše do pet godina. Nakon što je utvrđeno da pojedini zahtjev za dodjelu koncesijskog odobrenja sadrži sve potrebno, pristupa se odlučivanju o dodjeli koncesijskog odobrenja. Ukoliko za istu mikrolokaciju postoji više zahtjeva prednost će imati ranije zaprimljeni zahtjev, računajući od dana objave Plana u Službenom glasniku Općinu Seget.

Uvidom u dostavljenu dokumentaciju Povjerenstvo je nadalje utvrdilo da je Splitsko-dalmatinska županija izdala potvrdu KLASA: 934-01/18-01/0252, URBROJ: 2181/1-06/08-18-0002 od 22. listopada 2018.g. u kojoj se navodi da je pregledom Plana upravljanja pomorskim dobrom na području Općine Seget za 2018.g. KLASA: 022-06/18-01/12-4, URBROJ: 2184/03-3-18-1 dostavljenog dana 15. listopada 2018.g. utvrđeno da je isti u skladu s Planom upravljanja pomorskim dobrom na području Splitsko-dalmatinske županije za 2018.g.

Uvidom u zahtjev za davanje koncesijskog odobrenja za obavljanje djelatnosti na morskoj obali, unutrašnjim morskim vodama i teritorijalnom moru Republike Hrvatske koji je obrt Blue Coast, vl. …………….. podnio Vijeću za davanje koncesijskog odobrenja utvrđeno je da je isti podnesen za ambulantnu prodaju pića, palačinki, sladoleda i voćnih salata na lokaciji „Plaža ispred Apartmana Medena“. Koncesijsko odobrenje je traženo za razdoblje od jedne godine. Iz prijemnog štambilja utvrđeno je da je Općina Seget navedeni zahtjev zaprimila 1. lipnja 2018.g.

Uvidom u Izvadak o promjenama i stanju na transakcijskom računu Općine Seget na dan 7. lipnja 2018.g. utvrđeno je da je ………………., vlasnica obrta Blue Coast dana 7. lipnja 2018.g. na račun Općine Seget uplatila 6.000,00 kn.

Povjerenstvo je nadalje izvršilo uvid u Koncesijsko odobrenje koje je Vijeće za dodjelu koncesijskih odobrenja izdalo ………………., obrt Blue Coast, Trogir KLASA: UP/I-342-01/18-01/1, URBROJ: 2184/03-4-18-1 od 7. lipnja 2018.g., a koje je izdano za obavljanje djelatnosti na području morske luke, unutrašnjih morskih voda i teritorijalnog mora Republike Hrvatske. Koncesijsko odobrenje je izdano za mikrolokaciju „plaža ispred Apartmana Medena Seget Donji za ambulantnu prodaju pića, voćnih salata, sladoleda i pečenje palačinki, i to za razdoblje od 7. lipnja do 31. prosinca 2018.g.

Na dodatni zahtjev Povjerenstva, Općina Seget dostavila je očitovanje KLASA: 311-01/19-01/1, URBROJ: 2184/03-4-19-2 od 29. srpnja 2019.g. u kojem se navodi da su obrtu Blue Coast, vl. …………….., na temelju podnesenih i odobrenih zahtjeva izdana koncesijska odobrenja na pomorskom dobru za 2017., 2018. i 2019.g. U dopisu se nadalje navodi da su svi koji su tražili ujedno i dobili koncesijsko odobrenje kako za 2017.g., tako i za 2018. i 2019.g.

U privitku dopisa dostavljena je kompletna dokumentacija za 2017.g. i 2019.g., i to: Plan upravljanja pomorskim dobrom za 2017.g. te za 2019.g., Potvrdu o usklađenosti Plana upravljanja pomorskim dobrom na području Općine Seget za 2017.g. i za 2019.g. s Planom upravljanja pomorskim dobrom na području Splitsko-dalmatinske županije za navedene godine, zahtjev obrta Blue Coast, vl. ………… za davanje koncesijskog odobrenja za ambulantnu prodaju od 9. lipnja 2017.g. te od 22. svibnja 2019.g., upisnik zaprimljenih zahtjeva za davanje koncesijskih odobrenja na pomorskom dobru za 2017.g., i 2019.g., zapisnik sa sjednice Vijeća za davanje koncesijskih odobrenja na pomorskom dobru Općine Seget za 2017. i 2019.g., potvrda o izvršenoj uplati naknade za dodjelu koncesijskog odobrenja na pomorskom dobru za ambulantnu prodaju te Koncesijsko odobrenje za ambulantnu prodaju za obrt Blue coast, vl. …………… od 14. lipnja 2017.g. te od 7. lipnja 2019.g. sa skicom mikrolokacije.

Također, Općina Seget je, sukladno traženju Povjerenstva, dostavila dodatnu dokumentaciju za 2018.g., i to: zahtjev obrta Blue Coast, vl. …………… za davanje koncesijskog odobrenja na pomorskom dobru za 2018.g. i zapisnik sa sjednice Vijeća za davanje koncesijskih odobrenja na pomorskom dobru Općine Seget za 2018.g.

Na zahtjev Povjerenstva, dana 26. kolovoza 2019.g. je svoje očitovanje dostavio i obrt Blue Coast u kojem se navodi da niti jedno od djece dužnosnika Vinka Zulima, u razdoblju od 2011.g do dana slanja dopisa, nije bilo zaposleno na određeno ili neodređeno vrijeme niti su obavljali poslove putem ugovora o djelu ili studentskog ugovora u navedenom obrtu.

Uvidom u zapisnike sa sjednica Vijeća za davanje koncesijskih odobrenja na pomorskom dobru Općine Seget, i to za 2017.g., 2018.g. i 2019.g. utvrđeno je da su za sve tri godine članovi Vijeća jednoglasno prihvatili sve zahtjeve za dodjelu koncesijskih odobrenja, između ostalih i zahtjev obrta Blue Coast. Također je utvrđeno da je dužnosnik Vinko Zulim sve tri godine bio član Vijeća za dodjelu koncesijskih odobrenja

Nadalje, uvidom u Planove upravljanja pomorskim dobrom na području Općine Seget za 2018.g. i 2019.g. utvrđeno je da je istima propisano da ukoliko za istu mikrolokaciju postoji više zahtjeva, prednost će imati ranije zaprimljeni zahtjev, računajući od dana objave Plana u Službenom glasniku Općine Seget.

Uvidom u Upisnik o zaprimanju zahtjeva za davanje koncesijskog odobrenja za obavljanje djelatnosti na morskoj obali, unutrašnjim morskim vodama i teritorijalnom moru Republike Hrvatske za 2017.g. utvrđeno je da je zaprimljeno ukupno 32 zahtjeva za dodjelu koncesijskog odobrenja te da je zahtjev obrta Blue Coast zaprimljen pod rednim brojem 30. Nadalje, Povjerenstvo je izvršilo uvid u Upisnik o zaprimanju zahtjeva za davanje koncesijskog odobrenja za 2018.g. te utvrdilo da je ukupno zaprimljeno 38 zahtjeva, a zahtjev obrta Blue Coast zaprimljen je pod rednim brojem 27. Iz Upisnika o zaprimanju zahtjeva za davanje koncesijskog odobrenja za 2019.g. proizlazi da je u 2019.g. zaprimljeno ukupno 48 zahtjeva, od kojih je zahtjev obrta Blue Coast zaprimljen pod rednim brojem 35.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili kada se osnovano može smatrati da utječe ili kada može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani.

Člankom 5. stavkom 3. ZSSI-a propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 4. stavkom 2. ZSSI-a propisano je da je član obitelji dužnosnika u smislu ovog Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika. Stavkom 5. istog članka propisano je da su povezane osobe u smislu toga Zakona članovi obitelji dužnosnika iz stavka 2. toga članka te ostale osobe koje se prema drugim osnovama i okolnostima opravdano mogu smatrati interesno povezanim s dužnosnikom.

Člankom 7. točkom c) ZSSI-a propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Člankom 39. Zakona o pomorskom dobru i morski lukama („Narodne novine“ broj 158/03., 100/04., 141/06., 38/09., 123/11., 56/16. i 98/19.) propisano je da koncesijsko odobrenje izdaje vijeće za dodjelu koncesijskih odobrenja koje ima predsjednika i četiri člana, a imenuje ih gradsko, odnosno općinsko vijeće. Troškovi vijeća, naknada za rad i troškovi članova Vijeća podmiruju se iz gradskog/općinskog proračuna. Protiv rješenja Vijeća o izdavanju koncesijskog odobrenja može se podnijeti žalba Ministarstvu.

Člankom 2. stavkom 1. Uredbe o postupku davanja koncesijskog odobrenja na pomorskom dobru („Narodne novine“ broj 36/04., 63/08., 133/13. i 63/14., u daljnjem tekstu: Uredba) propisano je da se za svaki grad/općinu na čijem području postoji pomorsko dobro osniva Vijeće za davanje koncesijskog odobrenja koje prema stavku 2. istog članka daje koncesijsko odobrenje za obavljanje djelatnosti na pomorskom dobru, koje ne isključuje niti ograničuje opću upotrebu pomorskog dobra. Člankom 5. stavkom 1. Uredbe propisano je da gradonačelnik donosi godišnji plan upravljanja pomorskim dobrom koji prema stavku 2. mora biti usklađen sa županijskim planom upravljanja pomorskim dobrom. Stavkom 3. istog članka propisano je da godišnji plan upravljanja pomorskim dobrom sadrži plan redovnog upravljanja pomorskim dobrom, sredstva za njegovo upravljanje te popis djelatnosti na pomorskom dobru i mikrolokacije za obavljanje istih djelatnosti. Prema članku 6. Uredbe zahtjev za davanje odobrenja podnosi se Vijeću za davanje koncesijskog odobrenja koje imenuje gradsko/općinsko vijeće, a čine ga predsjednik i četiri člana, koji su predstavnici grada/općine na čijem se području Vijeće osniva (tri predstavnika), županijskog upravnog tijela nadležnog za poslove pomorstva te lučke kapetanije/ispostave. Predstavnike navedenih tijela gradskom/općinskom vijeću predlažu čelnici istih tijela. Uredbom je također propisano da se naknada za davanje koncesijskog odobrenja obračunava sukladno Jedinstvenom popisu djelatnosti na pomorskom dobru, a izražena je u godišnjem (nedjeljivom) iznosu.

Povjerenstvo obrazlaže da se osoba s kojom je sin dužnosnika u emotivnoj vezi ne smatra članom obitelji dužnosnika u smislu članka 4. stavka 2. ZSSI-a, niti veza s dužnosnikovim sinom sama po sebi te bez utvrđenih dodatnih okolnosti koje bi upućivale na povezanost s dužnosnikom, predstavlja onu okolnost povodom koje se može utvrditi interesna povezanost s dužnosnikom.

S obzirom da u konkretnom slučaju nije riječ o bračnom ili izvanbračnom drugu dužnosnikovog sina, Povjerenstvo ističe da ne postoje javni registri niti bilo koji drugi način na koji bi Povjerenstvo moglo utvrditi jesu li i u kakvom odnosu dužnosnikov sin i vlasnica obrta Blue Coast.

Nadalje, iz dostavljenih podataka i dokumentacije utvrđeno je da su svi subjekti koji su podnijeli zahtjev za dodjelom koncesijskog odobrenja u 2017.g., 2018.g. i 2019.g., to odobrenje i dobili, i to na temelju jednoglasne odluke svih članova Vijeća za dodjelu koncesijskog odobrenja. Povjerenstvo stoga zaključuje da postupanjem dužnosnika kao člana Vijeća za dodjelu koncesijskog odobrenja, nije došlo do pogodovanja obrtu Blue Coast.

Nadalje, Planom upravljanja pomorskim dobrom na području Općine Seget za 2018.g. i 2019.g. propisano je da ukoliko za istu mikrolokaciju postoji više zahtjeva, prednost će imati ranije zaprimljeni zahtjev, računajući od dana objave Plana u Službenom glasniku Općine Seget. Povjerenstvo je stoga provjerilo kada je zaprimljen zahtjev obrta Blue Coast u odnosu na ostale zahtjeve, a s ciljem utvrđivanja je li eventualno vlasnica obrta Blue Coast, prije ostalih zainteresiranih subjekata, imala saznanja o trenutku objave Plana u Službenom glasniku Općine Seget. U odnosu na navedeno, Povjerenstvo je utvrdilo da je u sve tri promatrane godine, dakle i u 2017.g. i u 2018.g, i u 2019.g., zahtjev obrta Blue Coast za davanje koncesijskog odobrenja zaprimljen među posljednjima. Povjerenstvo stoga nije utvrdilo da je vlasnica navedenog obrta imala bilo kakve povlaštene informacije o vremenu objave Plana upravljanja pomorskim dobrom na području Općine Seget u službenom glasniku navedene Općine, a povodom kojih bi zahtjev za dodjelu koncesijskog odobrenja podnijela prije ostalih zainteresiranih subjekata te time osigurala prednost u slučaju više zaprimljenih zahtjeva za istu mikrolokaciju.

Iz dostavljene dokumentacije također je utvrđeno da je ……………., kao vlasnica obrta Blue Coast uredno podmirila svoju obvezu uplate iznosa od 6.000,00 kn u korist proračuna Općine Seget, kao naknadu za davanje koncesijskog odobrenja.

Također, iz očitovanja obrta Blue Coast proizlazi da djeca dužnosnika Vinka Zulima nisu radila bilo na određeno, bilo na neodređeno vrijeme, kao ni na temelju studentskih ugovora ili ugovora o djelu u obrtu Blue Coast te je stoga utvrđeno da je navod iz prijave koji ukazuje na to da su kćeri dužnosnik Vinka Zulima preko ljeta radile u objektu za koji je ishođena koncesija, neosnovan.

Nadalje, Povjerenstvo niti iz prijave, kao ni iz prikupljene dokumentacije nije utvrdilo da je dužnosnik Blaženko Boban kao župan Splitsko-dalmatinske županije na bilo koji način sudjelovao u procesu dodjele koncesijskih odobrenja obrtu Blue Coast, niti je utvrđena bilo kakva poveznica između navedenog dužnosnika i vlasnice obrta Blue Coast, a koja bi mogla utjecati na dužnosnikovu nepristranost u odnosu na navedeni obrt

Slijedom svega navedenoga, a s obzirom da iz prikupljenih podataka i dokumentacije ne proizlazi da je postupanjem dužnosnika Vinka Zulima ili Blaženka Bobana došlo do moguće povrede odredbi ZSSI-a, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Blaženko Boban, elektronička dostava
2. Dužnosnik Vinko Zulim, osobna dostava
3. Objava na internetskoj stranici Povjerenstva
4. Pismohrana